# Trasa z Kina Lumière na zastávku električky Mariánska A

(zastávka električiek č. 3 smer Jungmannova a č. 4 smer Pri Kríži)

* Keď vyjdete z Kina Lumière, prejdite na druhú stranu k reštaurácii IN FLAGRANTI a chyťte si budovu po ľavej strane.
* Kráčajte popri budove. Po chvíli sa vám vpravo zvukovo otvorí priestor. Parkovisko je síce vpravo, ale autá bývajú zaparkované aj kolmo na budovu, t. j. kolmo na vašu ľavú vodiacu líniu. Obchádzajte ich tak, aby ste ich mali vľavo.
* Choďte vpred, za zvukom električiek. Dobrý, ale nestály orientačný bod blížiacej sa zmeny na trase je zvuk klimatizácie na múre nad vami. Stálym znakom sú malé stĺpiky, oddeľujúce vozovku a chodník od parkoviska.
* Keď sa chodník výrazne zúži a mierne klesne, prichádzate k miestu priechodu.
* Nájdite signálny pás, smerujúci doprava. Na druhú stranu prechádzate kolmo na budovu.
* Urobte vpravo bok, vozovku si dajte vľavo. Signalizáciu palicou odporúčame urobiť mierne doľava, aby vás vodiči dobre videli (odtiaľ totiž autá prichádzajú na parkovisko). Pri priechode sledujte zvukovú vodiacu líniu vozovky vľavo. Na tomto mieste vás ohrozujú iba autá prichádzajúce zľava, ktoré chcú vojsť na parkovisko.
* Chodník, na ktorom sa ocitnete, je naozaj dlhý, široký, veľmi rozbitý a nerovný. Sprava (zo strany parkoviska) prečnievajú nad obrubník predné masky áut, zľava sú betónové kvetináče so stromami. Medzi nimi sú stĺpy a odstavené kolobežky. Za chodníkom vľavo je Špitálska ulica a na nej pozdĺžne parkujú autá. Na tomto chodníku odporúčame kombinovať zvukovú líniu vozovky s hmatovou líniou vpravo (obrubník a prečnievajúce predné masky áut). Je dobré spomaliť dávať pozor na pukliny a prípadné mláky v nich.
* Keď tento chodník skončí, sprava sa otvára výjazd z parkoviska. Naraziť môžete na nízke stĺpiky. Tu sa správajte ako na priechode a nezanedbávajte signalizáciu. Ideálne, ak palicou ukážete mierne doprava, aby vás prichádzajúce autá ľahšie spozorovali..
* Prejdite na chodník na druhej strane. Budovy si vezmite ako pravú vodiacu líniu. Ak sa vám podarí prejsť priveľmi vľavo (bližšie k vozovke), môžete nájsť stĺp. Na tejto trase míňate vietnamské bistro, zubnú pohotovosť a Tesco Expres.
* Keď sa budovy skončia, ocitnete sa pred priechodom cez obojstrannú Lazaretskú ulicu. Pozor! Na Lazaretskej parkujú autá na oboch stranách. Signalizáciu palicou dávajte pri obrubníku, z tejto strany nemusíte vkročiť do vozovky, aby vás vodiči videli.
* Udržať priamy smer vám pomôže zvuková vodiaca línia vozovky vľavo a prostredníctvom echolokácie budova oproti.
* Keď vkročíte na chodník, budovu U dvoch levov si vezmite ako pravú vodiacu líniu. Pri prvom výklenku nájdete signálny pás, ktorý vás privedie k priechodu.
* Budovu si dajte za chrbát, skontrolujte smer signálneho pásu a prejdite koľajnice trasy A, potom koľajnice trasy B. Pred sebou musíte mať vozovku.
* Zabočte doprava a prejdite pár krokov na perón. Ocitnete sa na začiatku zastávky električiek smerom do Petržalky a Dúbravky.